જીવનના શરૂઆતના તબક્કા વિશે વાત કરતા રાજન જાદવ કહે છે: “નાનપણથી લઇને છેક કોલેજનાં અભ્યાસ સુંધી નિરુદ્દેશે જંગલની રખડપટ્ટી જ કરી છે. કોઇ ધ્યેય નહોતું. પણ પોસ્ટ ગ્રેજ્યુએશનનાં અભ્યાસ દરમિયાન ડો. વી.સી સોની સાથેના સંપર્ક પછી અને તેમના માર્ગદર્શન થકી જંગલની રખડપટ્ટીને એક નવી દિશા અને ધ્યેય મળ્યાં. ડો. વી.સી.સોની સાહેબે સમજાવ્યુ કે, ગામમાં ઢોર ચરાવતો એક વ્યક્તિ પક્ષી જુએ અને તમે પણ એક પક્ષી જુઓ એ બંનેમાં ફર્ક હોવો જોઇએ. તમે પક્ષી નિરીક્ષણ કરી વૈજ્ઞાનિક અભિગમથી એ પક્ષીની પ્રજાતિના સરંક્ષણમાં યોગદાન આપી શકો છે. આ મહત્વનો દ્રષ્ટિકોણ મળ્યો. તેમણે શીખવ્યુ કે, વાઇલ્ડલાઇફ એક દરિયો છે. તેનું તળિયું ન હોય. જેટલા ઉંડા ઉતરશો એટલા ઉંડા ઉતરી શકો.”.